Pastoor se aanrandingsaak word dalk uitgegooiArgieffoto ŉ Pastoor van Mpumalanga wat glo ŉ 79-jarige vrou só hard geslaan het dat sy twee tande verloor het, kan moontlik vrygelaat word indien die staat nie sy sake in orde kry nie. Die pastoor, Bongani Nkuna, het Vrydag in die Tonga-landdroshof verskyn op aanklag van aanranding, het ŉ Sapa-korrespondent berig. Hy en die vrou het glo oor ŉ verdwaalde sokkerbal gestry. Senior landdros Sam Nkuna wou by die staatsaanklaer, Vicky Nkuna, weet waarom die saak só lank sloer. Die pastoor is al op 14 Augustus 2013 in hegtenis geneem in verband met die aanranding van Ritah Khumalo (79). Hy staan tereg op aanklag van aanranding met die doel om ernstige liggaamlike skade aan te rig. “Ek het eers nou die dossier ontvang,” het die staatsaanklaer aan die landdros gesê. “Ek kan nie verduidelik waarom die dossier verdwyn het nie.” Die beskuldigde, die staatsaanklaer en die landdros het almal dieselfde van, maar is nie verwant nie. Landdros Nkuna het gesê die dossier was vir ŉ geruime tyd vermis en die saak het baie getuies wat gereeld tevergeefs in die hof moes verskyn. Hy het gesê dit is ŉ vermorsing van staatsgeld. Die beskuldigde is op ŉ waarskuwing vrygelaat. Hy moet weer op 8 Desember in die hof verskyn. Landdros Nkuna het die staat gewaarsku dat sy saak volgende keer gereed moet wees.